XI.  Nicolaus II decimas castrorum Arni, Civitellae et Pilonici confirmat monasterio Sancti Petri Perusini.   (Anno 1059.) [MARGARINI,  Bullar. Casin.  II, 94, ex archivio monasterii Sancti Petri Perusini, capsula privilegiorum nº 9.]
Author: Nicolaus II

In nomine sanctae et individuae Trinitatis, Patris, et Filii, et Spiritus sancti. NICOLAUS, divina annuente clementia, sanctae Romanae et apostolicae Ecclesiae pontifex, anno primo pontificatus sui in sacratissima sede Beati Petri apostoli, indictione tertia decima.

Devotioni seu benevolentiae fideliter et assidue obsequentium sanctae Romanae et apostolicae sedi, diebus nostri sacerdotii, non debemus inveniri ingrati, quin satagamus eis impertiri quidquid omnipotentis pietas nobis inspiraverit, ad laudem et gloriam nominis sui, atque augmentum nostri solatii. Provocamur siquidem ad hoc verbis Domini dicentis: Qui in modico fidelis est, et in majori fidelis erit, et quia omni habenti dabitur et abundabit. Unde tuam industriam et benevolentiam, charissime fili et abba Bonizo, considerantes erga servitium et fidelitatem sancti Petri nostrorumque fidelium hactenus promptam et liberalem, et quod supra facultates monasterii tibi commissi, assidue graveris servitio sanctae Romanae Ecclesiae, placuit nobis consilio et interventu fidelium nostrorum, coenobio tuo aliquid adjungere quo valeas nobis nostrisque successoribus largius et liberius inservire. Itaque quia monasterium tuum specialiter juris Sancti Petri est, cujus etiam vocabulo insignitur, quod in praesentiarum possumus gratanter ei concedimus, et velut de manu nostra in manum nostram nihilominus transferimus, dum aliquid possessionum apostolicae sedis nostrae adjicimus ipsi tuo monasterio, quod ipsi sedi apostolicae noscitur pertinere, scilicet ex tribus castellis et villis eorum, et pertinentiis in massa Sancti Petri constitutis, id est, Arni, Civitella, Pilonico omnem decimationem ex agris, vineis, silvis, oleribus, pecoribus, vel animalibus omnibus, quae sub virga pastoris transeunt, sive, ut beatus Augustinus monet, de militia, de negotio, de artificio decimas, et omnium frugum primitias. Haec pariter et in integrum monasterio tibi commisso, et per illud tibi, charissime fili Bonizo, tuisque successoribus ibidem regulariter promovendis in perpetuum concedimus, et hac nostrae apostolicae auctoritatis confirmamus pagina ad honorem Dei, et beati Petri apostoli, et ad profectum ordinis monastici, vel ad devotionem et susceptionem fidelium praefati apostoli, caeterorumque pauperum Christi. Si quis autem, quod non optamus, temerario ausu hanc nostrae apostolicae auctoritatis concessionem in aliquo violare praesumpserit, districtae excommunicationis reatum pro suo sacrilegio se incursurum cum perdito Juda noverit, insuper humanis legibus reus, decem librarum auri multae nomine componat, medietatem sacro nostro Lateranensi palatio, et medietatem praefato beati Petri monasterio. Qui vero devote observarit, remissionem peccatorum suorum, et benedictionem a Domino, interventu sanctorum apostolorum consequatur. Amen. Ego Nicolaus, Dei gratia sanctae Romanae et apostolicae sedis episcopus, concessi, et subscripsi. Ego Petrus, episcopus Ostiensis, SS. Ego Humbertus, dictus sanctae Ecclesiae Silvae Candidae episcopus, consensi, et SS. Ego Heldibrandus qualiscunque archidiaconus sanctae Romanae Ecclesiae, consensi, et SS. Ego Aimo, hujus concessionis notarius, cognovi et SS. Anno Domini 1059, II Idus Octobris.